Cesarhanmun/geonobi-data huggingface dataset:
地名: 古阜 (全羅道, 郡)
年: 1484.0

○御夕講。 講《前漢書》, 至《賈誼傳》
              《治安策》, "移風易俗, 使天下, 回心而向道, 類非俗吏之所能爲也," 參判金宗直啓曰: "當今風俗澆薄, 前古阜郡守李箴, 自外還衙, 有一鄕吏, 制杖邀擊於路, 箴馳入衙內。 且箴之族人, 來見還歸, 鄕吏邀於路, 盡奪駄載之物。 此雖箴先失其道, 然吏之奸惡莫甚。 故箴見貶, 其鄕吏亦徙邊。 近者, 子敺其父, 其父訴官者, 有之。 其傷風敗俗, 至於此極。" 上曰: "風俗之美、惡, 由上導之耳。 漢
              文之時, 不可謂不治, 而俗尙如此。 凡今之父子、兄弟, 相詰不睦, 起於奴婢、財産之不均, 何其薄也?" 左承旨成健啓曰: "士族兄弟, 不相和睦, 又不如庶人。 此非他, 專以奴婢、財産而然也。" 上曰: "父母之於子, 豈能一一平均乎? 以故不肖之子, 起(恕)
                〔怒〕
              含憤, 父子、兄弟反爲仇讎。 若父無擅給之權, 則必無如此薄風矣。" 健曰: "父母之於子, 初雖均施, 至於衰老, 則不肖之子, 逢迎取悅, 以至分財不均, 視兄弟反如仇。 若父母無權, 則庶無此風矣。 然此法一立, 弊亦不少矣。" 宗直曰: "父雖不慈, 子不可以不孝, 使父母無權, 無乃不可乎?" 上曰: "若父母不得擅與其子, 則有妨於大綱矣。 如此之風, 皆由於上之人, 予實不德, 故下有薄風。 然人君之失, 臺諫、左右, 從而糾繩, 故聞過卽改。 若下人, 則誰能糾正?" 宗直曰: "古有不睦之刑、不婣之刑, 聖人之制, 至爲詳密。 且自留鄕所革罷後, 奸吏放恣, 雖有傷風敗俗之事, 無有檢察者, 故恣行無忌。 前朝事審官, 維持五百年風俗。 今若復設留鄕所, 擇鄕中識理者一人, 使之檢察, 則澆薄之風, 庶可息矣。" 上曰: "留鄕所復立事, 已議于大臣, 皆曰: ‘復立, 則弊必甚,’ 故寢之。" 健曰: "爲留鄕檢察者, 得人則可, 如非其人, 則作弊尤甚。" 上曰: "州郡留鄕所, 豈盡得人乎?" 宗直曰: "十室之邑, 必有忠信, 雖小邑, 豈無一二識理者乎? 若擇人檢察, 則敗常之輩, 庶可省矣。 若檢察者作弊, 則亦有觀察使、守令矣。"
地名: 古阜 (全羅道, 郡)
年: 1526.0

○全羅道觀察使柳灌狀啓曰: "道內各官孝行卓異者: 潭陽府書員權福, 早歲失母, 慟未報恩, 朔望設祭, 盡其誠敬, 事其父, 昏定晨省。 及歿, 晝夜號泣, 三年後忌日之月, 不食酒肉。 長水縣幼學金敬孫, 父死, 不離殯側, 哀毁過禮, 漁獵養母, 貿供甘旨。 母年過百歲而死, 敬孫年亦七十, 而三年不離墓側, 啜粥哀毁, 家有急難, 足不到門。 興德縣錄事吳俊, 其父腫疾, 或吮疽; 或嘗糞。 及歿, 哀毁過禮, 不食鹽醬、菜果。 羅州正兵崔致江妻良女能今, 夫亡, 朝夕泣血, 春秋製造衣服, 祭後燒焚。 今至十九年, 不改初心, 致哀盡禮, 又不食肉。 扶安縣進士崔弼成, 其母患乳腫甚苦, 藥餌無效, 吮腫得愈。 父進士秀孫得惡疾, 彌留累月, 百藥無效。 醫云: ‘蝙蝠可治。’ 時當冬月, 求而不得, 號天而泣, 蝙蝠自至, 和劑以進, 厥疾乃瘳。 前直長韓崇錫, 其母發癰幾死, 吮疽得全, 及其歿, 守喪盡哀。 又遭父喪, 親執奠饌, 廬墓喪祭, 一出至誠。 康津別侍衛高守儉, 父母之喪, 竝守墳三年, 仍居墓側, 朝夕致祭。 國忌日則不食酒肉, 又以素饌行祭, 二十五年, 略無懈心, 一鄕共推爲孝子。 古阜郡鄕吏李成浩妻今伊, 爲夫所黜, 其同生欲令改嫁, 誓死不從, 逃入舅父家。 舅父哀憐, 使其子成浩, 復合同居。 及其夫死, 日夜哭泣盡情, 行喪三年後, 仍着喪服, 堂中設靈座, 朝夕行祭。 衣服造置, 一依生時。 別侍衛李叔孫, 遭母喪, 哀毁過禮, 守墳, 一不來家, 三年內不飮酒。 沃溝縣別侍衛杜世俊, 其母病臥五十餘日, 須臾不離於側, 不解衣帶, 嘗糞以驗。 死後, 不與家人相話, 其母所嗜之物, 必盡力求得以奠。 晝夜哭聲不絶, 以終三年。 長城縣
              丹巖驛吏車舜年, 事親至孝, 如得異味必獻。 每遇佳節, 獻壽父母, 必邀鄕黨父老以樂。 其父仁甫得淋疾, 便澁不通, 氣絶, 舜年抱持, 籲天乞命, 吮其陽莖二日, 水道自開, 小便通下, 乃得復甦。 全州府生員朴世直, 性本厚重。 年十餘歲失母, 哀慕三年, 每傷事母不盡其年, 事父益謹, 奉養甘旨, 無不如意。 及歿, 啜粥三年, 不食羹醬, 草屨、苴杖, 不出洞口。 私奴金千同, 其母患惡腫, 卽斷指燒和于酒, 饋之, 病母卽愈。 幼學朴衡文妻金氏, 喪其夫, 三年內不梳頭, 朝夕親奠, 日夜哭泣。 喪畢後, 每製衣, 墳前哭祭, 移置神主前, 節改則遞舊易新, 哭焚淨地, 返魂享祀, 至今不怠。 金堤郡私奴難金, 其父母生時, 盡心孝養。 母死後, 廬墓三年, 仍居墓側。 又事主謹勤, 其主常患窮乏, 盡心救助。 得時新之物, 不獻於其主, 則不忍先嘗。 幼學尹師仁妻朴氏, 年二十五時喪夫, 今至十六年, 素服、素饌而節日及忌祭時, 親往墳前, 哀痛如初。 學生徐致明妻良女馬非, 年三十歲喪夫後, 二十一年, 不脫喪服, 設位版、素帳, 冬夏衣服造置, 朝夕設奠。 萬頃縣
              崔致江妻良女今伊, 年三十七歲, 無子女、喪其夫。 今已十七年, 衣白衣、不食肉、不茹葷。 奉神主, 設床帳, 香爐甁花, 朝夕上食, 備時物。 製時服以進, 燒舊易新。 朔望、俗節則疾病、風雨外, 必上墓以祭。"
地名: 古阜 (全羅道, 郡)
年: 1528.0

○禮曹以孝子、節婦等公事入啓曰: "前者上敎以爲, ‘季世有如此孝子節婦, 其行可嘉。 其褒賞節目, 改磨鍊爲當。’ 云。 臣等考其可以旌表者, 蓋斷指之事, 特因一時誠激, 而爲之也。 至於年久, 而孝行不替者, 其孝行尤最焉。 斷指者, 在古例爲旌表, 故若干人, 當爲旌表也。 往在趙光祖時, 孝行尤異者, 移文于各道, 悉抄令報。 今者此人等, 其時未得顯著, 恐其實有異也。 然於見聞, 雖不高, 有一事涉於孝行者, 則所當賞物也。 其中稍異者, 復其戶, 又其中不惜身體, 而所行表著者, 旌表其閭也。 以文案見之, 則其中特異者, 雖載於《三綱行實》者, 無以過矣。 所當旌表之。 但自上嘉賞節行之意, 窮村僻巷之人, 何得以知之? 若以傳敎之意, 判付於此公事, 而移文, 則外方亦知上意之所存, 而尤有所奬勵焉。" 傳曰: "啓意知道。" 其公事曰: "全州私奴金千同、江陵幼學崔應祿、進士申命和妻李氏、咸從幼學盧仁碩、安州軍士朴好、女子朴德、中部私婢末德、抱川閑良權居敬之於父母, 价川良女莫時之於夫, 不惜肌膚, 斷指燒饋, 竝得差病。 忠州前惠民署參奉河叔崙, 旣割其股, 又斷其指, 以療(毋)
                〔母〕
              疾。 牛峯忠順衛李潤童妻洪氏, 前以節行卓異, 復戶勸奬。 厥後二十餘年, 誠敬不懈, 志節益固。 此人等特異, 雖《三綱行實》所載孝子、烈婦, 無以過也。 潭陽書員權福、長水幼學金敬孫、興德錄事吳俊、扶安進士崔弼成、前直長韓崇錫、康津別侍衛高守儉、古阜別侍衛李叔孫、沃溝別侍衛杜世俊、長城驛吏車舜年、全州生員朴世直、三陟幼學金崇孫、楊口戶長柳潭、咸從前旅帥劉仁達、順安前參奉朴蔓根、高原幼學徐尙仁、沃川校生林世華、結城幼學兪恒、金堤私奴難金、鴻山水軍金元孫、中部私奴朴達、沃川驛吏梁老等, 各爲父母, 生盡其孝, 死盡其禮, 操行卓異。 羅州良女能今、古阜良女今伊、金堤良女馬非、萬頃良女今伊、嘉山甲士方權妻尹氏、沃川驛吏梁祿妻莫藏、德山良女寶德、南部故府使崔季思妻南氏、金堤故幼學尹師任妻朴氏、全州幼學朴衡文妻金氏、沃川良女石乙今、西部故僉知鄭錫禧妾良女貞今、雲山故幼學兪諧妻良女中之等, 夫亡後, 喪禮極盡, 其誠, 久而不衰, 節行可尙。 潭陽正兵鄭利、鄭漢、鄭進、鄭倫同居二場, 奉養其(毋)
                〔母〕
              , 孝友之情, 出於至誠, 亦爲可嘉。 前項金千同、崔應祿、河叔崙、申命和妻李氏、盧仁碩、權居敬、朴德、末今、莫時、李潤童妻洪氏等, 則依《大典》旌門復戶。 書員權福、幼學金敬孫、進士崔弼成、別侍衛杜世俊、生員朴世直、幼學兪恒、錄事吳俊等, 則賞職。 幼學徐
              尙仁、良女能今、良女今伊、良女馬非、今伊、私奴朴達、驛吏車舜年、梁老等, 則復戶賞物。 韓崇碩、高守儉、李叔孫、金崇孫、劉仁達、朴蔓根、林世華、金元孫、柳潭、難金、朴衡文妻金氏、尹師任妻朴氏、兪諧妻中之、方權妻尹氏、良女石乙今、寶德、貞今、莫莊、崔季思妻南氏、鄭利、鄭漢、鄭進、鄭倫, 則賞物勸奬何如?"
地名: 古阜 (全羅道, 郡)
年: 1538.0

○丁未/憲府啓曰: "奉常寺僉正姜詮, 性行淫邪, 朋友之間, 頗有瀆褻之事。 及爲古阜郡守, 專事荒淫, 本邑官婢, 公然通奸, 縱恣無忌。 中樞府都事李躋, 人物狂妄, 所行猥濫, 前爲光州判官, 非但居官不謹, 淫奸州妓, 酷愛縱情, 官庫之物, 公然出給, 弊亦不貲。 此二人所行, 一道之人, 莫不唾鄙。 曾以此被論廢棄, 其得復敍, 亦已幸矣。 今者汲汲見敍於准品, 非徒官爵猥濫, 如此之徒, 無所懲艾, 請幷改正。" 依允。 諫院啓曰: "慶尙道, 地廣人衆, 機務之煩, 倍於他道。 觀察使韓胤昌, 才器短拙, 決不能堪任, 請遞。 禮曹正郞林之璧, 人物殘劣, 不合六曹, 故曾爲佐郞, 亦被論見遞。 況禮曹, 擇選之地, 請遞。" 傳曰: "胤昌, 前爲全羅道觀察使。 其道亦地廣人衆, 而胤昌猶能其任, 大臣有稱之者, 故除是職矣。 其人才器, 果似短拙, 然開城府留守及全羅道監司, 皆大處, 而旣皆堪任, 今亦不須遞也。 林之璧事, 依允。"

○丙寅/憲府啓曰: "古阜郡守曺禧, 貪汚虐民。 以文官至於如此, 人皆鄙之, 請罷。 刑曹正郞崔漑, 非徒出處不正, 人物至爲庸劣, 不合六曹, 請遞。 軍資判官安㥠, 行過忠義衛張世良家前, 巖石之路, 失馭幾墜, 因此發怒, 以世良家不治道路, 使其丘史, 突入其家, 捉出婢子。 時婢子等, 驚惶走入寢房, 其丘史等, 曳出世良妻李氏。 婢子等大呼止之, 更捉婢子二人而出, 無數亂打。 李氏因傷, 卽時落胎。 其罪則刑曹方推, 而蒙宥矣。 朝官所爲, 如此妄毒, 請罷職。 伏聞別試初試後, 有儒生庭試供饋之敎, 四方儒生坌集之時, 庭試大餉, 此誠崇儒右文之美意, 然凡事貴於時中。 今而此擧, 正不合時宜。 他餘各道, 失農居多, 而咸鏡道凶荒尤甚。 聞之, 流民載路, 至有繫置兒子於林木而去者。 至爲慘怛。 借曰移粟, 此道夐絶他道, 江原則儲峙不敷, 慶尙則自爲阻飢, 且有邊釁, 救荒之政, 恐難爲策。 此道邊氓, 雖豐歲, 迫於飢寒者, 亦於城底野人之家, 鬻子而食, 或舂杵索傭。 今遭飢困, 彼必詳知。 驍勇土軍, 爲胡人所服者, 皆爲餓殍。 彼若乘虛作耗, 則何以禦之? 至爲寒心。 白氣之變, 雖不可的指爲某事, 若慮兵象, 則其應, 安保其不在於此方乎? 凡在文爲之擧, 一切停廢。 講求荒政, 雖汲汲爲之, 恐難及施。 況此彌文之事, 徒美於瞻聽, 而未見有實效。 且旣爲大擧, 間設庭試, 事歸煩擾, 政失時宜。 庭試及供饋, 請竝停之。 洪濟院前川直流處, 京居人等, 防塞作田, 使川水失其古道, 不由橋下, 潰決平地, 迤成大川, 年年雨水, 人畜溺死。 聞今月初九日, 大凡人二名, 馬一匹溺死。 其防塞人, 府方推覈, 而適蒙疏放矣。 其泥生處, 請令該司, 抄其防塞人, 督令浚治, 使川水復由於橋下, 潰決平處, 亦令平塡, 俾無人畜溺死之患。"
地名: 古阜 (全羅道, 郡)
年: 1544.0

○吏曹啓曰: "前者, 全羅道觀察使
                【宋麟壽。】
              啓聞孝行卓異之人。
                【全州居幼學柳承績, 孝誠出天。 三歲慈母棄世, 行年五歲, 始知母死, 哀慕不已。 及長, 常欲追喪, 風疾纏綿, 歲久未差。 年及五旬, 恐其餘年日短, 未遂初志。 歲在辛丑, 結廬母墳, 備祭服, 哭泣朝夕, 一如初喪, 啜粥三年, 一不到家。 喪畢, 圖父母形像, 益謹祭祀, 期以終身。 往在燕山朝, 金淑媛父生佛恃勢, 欲奪其父田民, 繫縛亂打將死, 承績挺身手歐得脫。 其孝行, 罕出古今。 幼學崔應泗居全州, 天質和順, 與物無競, 孝心純至, 事親無違。 其母病劇, 嘗糞號泣, 疾遂愈。 母死, 親自歛襲, 凡事一遵禮制, 親執祭物, 朝夕哭位。 其廬幕距家纔一里, 而三年啜粥, 一不到家。 色養老父, 定省侍側, 不顧妻子。 父歿, 哀傷愈篤, 一如前喪, 前後居廬六年, 一不出廬外, 人無間言。 幼學金翼漢, 亦全州人。 性行純粹, 持己端雅。 少時其父亡, 哀傷如成人, 事母, 承顔順旨, 一家征賦, 奔走處置, 不使母知之。 母得風疾, 長在床褥, 湯藥無少懈, 坐臥起居, 必親挾持, 及病劇, 嘗糞知其必危, 冒雪沐浴, 號泣祈禱, 病亦少間。 及歿, 啜粥居廬, 素多疾病, 羸弱增劇, 親戚勸之退保, 亦不聽, 凡喪事, 竭力誠備, 旣葬之後, 猶不食鹽醬。 家業伶(行)
                    〔仃〕
                  , 奴僕盡逃, 妻子無托, 凍餒切身, 亦不還家。 大祥之後, 返主宗家, 別爲紙疊, 朝夕哀奠, 一如居廬時。 其父嘗貧, 分割宗家基田, 以給諸子, 翼漢告于同腹, 盡給長孫, 又出別得之田, 以給諸兄, 其奉祀奴婢皆死, 以壯奴充給, 自占老弱。 孝悌友愛之篤, 出於天性。 羅州居生員鄭文孫, 父早沒, 事母順旨, 未有少違。 母年九十餘歲, 常臥不起, 親奉溷器, 不使侍婢。 及沒, 文孫年過七十, 朝夕之奠, 躬行不怠, 雖衰病, 未嘗以子弟代焉, 居廬三年, 一不到家。 幼學郭居仁, 居古阜。 自少志學, 六擧不中。 事親極盡其誠敬, 及遭父母喪, 居廬六年, 一不到家。 終制後, 朔望必祭, 得新物必薦。 兄弟皆無子而死, 哀毁異常, 凡喪葬, 一如考妣, 袝于祠堂。 弟居儀妻曺氏無家, 別構一舍於墻內, 護恤甚篤, 曺氏感恩, 欲養其子傳家業, 居仁不許, 勸養其妹夫宋忠良女, 曺氏又欲分其田民, 與居仁之子, 居仁固辭。 遭年凶, 賑恤隣人如己家, 有窮族無田地, 借與己田, 久而不推。 生員羅應虛, 金堤人。 性剛直好學, 平生以孝友爲己任, 事親無所不至。 有弟三人, 友愛甚篤, 遭父喪, 與弟三人, 廬墓三年, 一不到家。 又丁(外)
                    〔內〕
                  艱居廬, 有少子病將死, 欲見呼父甚哀, 猶不往見, 前後喪葬, 一遵禮制。 其父安世及祖甫重, 世以孝友傳家, 至應虛愈篤, 鄕中稱孝友世家。 進士具斗南, 綾城人。 父死翼日乃生, 及長, 哀慕愈極, 每遇忌辰, 前期十日, 沐浴齋戒, 事母吳氏至孝, 承順色養。 有二姊, 母旣老病, 當分財田, 鍾愛斗南, 欲優給, (十南)
                      〔斗南〕
                    
                  固辭, 割己田, 許姊資業。 二姊先沒, 哀傷如喪親, 敎誨二甥, 一如己子。 及丁母憂, 哀毁骨立, 葬祭如禮, 廬墓三年, (三)
                    〔一〕
                  不到家。 服闋, 奉神主如事生, 出必告, 反必面。 凡祭, 前期齋沐, 愈久愈謹。 且爲受業師, 忌日必祭, 過官門必下馬, 雖雨雪昏夜, 益虔不變, 鄕里咸稱。 前軍器寺奉事朴漢忠, 珍原人。 其母朴氏得惡疾, 百藥無效, 自斷右手第四指, 和酒以進, 母病乃瘳。 進士鄭彦忠, 泰仁人。 性本純孝, 行己簡默, 明於學術。 丁外憂, 省(父)
                    〔墓〕
                  時, 過家不入, 及丁內艱, 廬墓三年, 朝夕哭奠, 躬執祭物。 家貧, 妻子餒飢, 小無動念。 葬具石物, 極稱其情, 皆獨辦, 不賴同腹, 一鄕欽(墓)
                    〔慕〕
                  。 前訓導金稱, 錦山人。 父母生時, 盡心孝養。 年二十, 母病嘗糞, 旣沒, 斂殯祭祀, 一從《家禮》, 廬墓三年, 啜粥。 及父喪, 年將六十, 親自炊爨, 凡治喪, 一如母喪, 寢不解衣, 一不到家。 服闋, 于今九年, 朔望祭祀, 一如居喪之時。】
              命賞以職, 如生員、進士之人, 則可敍用於資(汲)
                〔級〕
              相當之職矣; 幼學, 則不爲蔭取才者多, 而其在三館者,
                【朴漢忠】
              當以次例遷爲賞職, 何以爲之? 取稟。" 傳曰: "此乃勸奬之事, 不必拘於常例也。 蔭取才有無及例遷, 皆不可計也。 該曹察而爲之。"
地名: 古阜 (全羅道, 郡)
年: 1551.0

○下全羅監司鄭彦慤書狀, 
                【其狀曰: "海南縣竄逐罪人梁允溫, 以罪重人, 不自畏懼, 偃然坐于官舍至爲過甚。 允溫以逆賊同謀之人, 網漏之言, 曾已聞知。 近考道內守令等受由置簿冊, 則允溫名下, 乙巳年二月二十九日, 古阜地亡妻歸葬, 又於乙巳七月二十三日, 京畿地亡妻歸葬受由。 已葬之妻, 欺冒道主, 再度受由, 無緣上京, 至爲綢繆。 臣巡到求禮縣, 其時隨陪律生朱萬亨、急將奴億連、典吏金積等推問, 則朱當亨招內: ‘前縣監梁允溫, 乙巳年亡妻歸葬受由, 八月初二日, 本縣起發, 同月十二日入京。 十三日尹任家入內, 終日言話, 十九日, 又到尹任家, 竟日相話, 夜深乃還。 二十一日, 尹任家歸, 到午後還來本家, 卽時下來。 一時輜重棄置, 隨後下來, 發京日乘昏到宿良才驛。 急急馳來, 二十九日南原地, 忠順衛尹伯衡茅亭止宿, 三十日還官。 及聞京中之事, 心不在此, 而黃芚寺上歸, 留二日下京。 其後或川邊或野次, 常常早去暮還’ 云。 億連招辭同。 金積招內: ‘縣監其時上京, 留連還官卽時, 衙內下人等, 潛相涕泣, 見人則抆淚而止’ 云。 尹任家歸到, 夜深乃還, 必有謀逆。 八月二十二日, 尹任謀逆事覺, 其前一日, 允溫歸到任家, 獨身推出, 夜宿良才驛, 奔忙馳還。 尹任八月二十八日賜死, 九月十二日, 依律凌遲, 妻子緣坐, 允溫則八月三十日, 到衙。 其時尹任及其壻尹興禮, 時未被誅, 而心不在此, 山野橫行, 至於奴僕亦抆淚揮涕, 則與尹任同心謀逆, 被誅疑慮, 逃避設計, 明白無疑。 如此大逆之賊, 至今共戴天日, 臣民所共憤云云。"】
              于政院曰: "罪人梁允溫拿來推鞫。"

○命三省交鞫梁允溫。
                【允溫供曰: "二月曾於古阜歸葬亡妻, 七月則允溫以獨子, 欲掃父墳, 而國恤卒哭前, 不得以掃墳之事受由, 故果以亡妻歸葬, 再度受由。 且尹任家歸到之事, 則因受由上京, 婚姻之間, 三度往見。 初往時, 則宰相柳泓同坐而話, 再往時則有一名不知通政堂上, 先到雜話, 允溫先出來。 三往時則書寫人申濆歸到, 允溫先出。 其累往之由, 則女子上京時, 轎軍及順天場馬請受之時而已。 允溫非如有名文士, 尹任豈欲爲爪牙乎? 不意獨身抽出, 奔忙馳還事, 只受七日之由, 而八月十一日來京, 二十一日還去, 已爲進限, 守令不可過限久在故也。 求禮程途, 或九日或十日, 而至二十一日發程, 三十日還官, 則豈不分晝夜馳去乎? 良才驛及南原
                  尹尙衡家(第)
                    〔茅〕
                  亭止宿, 則的實。 伯衡家止宿時, 尹任及興仁竄逐之奇聞之。 到官言于女子曰: ‘汝之舅父, 以大宰相, 彼竄逐之罪, 必是大事也。’ 且黃芚寺留二日, 及
                    〔川〕
                  邊野次, 常常獨自早去暮還之事, 則十室之邑, 公事不多, 故山寺及川邊野次, 或作軟泡之會, 或以放鷹之遊。 前後往來, 不止十度, 而尹任被誅之後, 全不往來也。 且衙內奴婢等潛相抆淚之事, 公衙典吏, 所不得相見也。 官舍坐在之事, 則監司巡到時, 入庭逢點後, 東門出歸, 則恐監司望見, 出歸于西軒, 暫坐階上而歸也。 與尹任同心謀逆之事, 則允溫壬寅年十一月, 以求禮縣監赴任, 妻則以病在家, 與尹任定婚, 癸卯春分前, 妻乃下歸本縣。 允溫言于妻曰: ‘尹任以武人位高, 無妻且多妾焉, 爲其婦者, 豈有樂事?’ 仍以女手面醜足大之事, 辭婚於尹任, 任不聽而强之。 不得已牽制, 甲辰年四月爲婚, 乙巳八月, 尹任伏誅。 平日素無情分, 且職位等級懸隔。 謀逆之事, 豈可遽議於允溫乎? 求禮律生等, 以已遞被罪人之事, 必誣服矣。"】
地名: 古阜 (全羅道, 郡)
年: 1573.0

○甲辰/府啓: "禮曹判書成世章, 人物庸鄙, 處事荒謬, 不容於淸論久矣。 循資升秩, 以至六卿之列, 尙有不稱之譏。 況宗伯之任, 決非此人所能堪受, 而近日亦多物議, 尤不可重辱。 請亟命遞差。 政院居喉舌之任, 凡君上謬擧, 所當汲汲救正, 而頃日慶會樓下, 宗親駙馬, 持弓矢引見之時, 初無一言。 旣罷之後, 始爲塞責之語, 且諉司鑰之不言。 請其日仕進承旨, 竝命遞差。 掌令趙惟誠, 時在古阜郡, 請除交代, 乘馹上來事下諭。 凡官職擬望之際, 必備三人, 乃國家不易恒規。 況臺諫固非凡官之比, 其不可單望注擬明矣。 頃日大司憲之望, 銓曹以應參望之人, 皆被推考, 只擧一人姓名啓稟, 已爲未安。 自上命以單望, 則卽當以無前例, 回 啓, 而終無一言, 乃以單望注擬, 開創無前之例。 非徒臺諫自此而輕, 後日之弊, 亦不可勝言。 請吏曹堂上色郞廳命罷其職。 豊儲倉, 乃國儲之大者, 不可與內需司奴婢身貢相換, 故往在己巳年, 因臺諫所啓, 至捧承傳于該曹, 而留守李友閔, 前爲咸鏡監司時, 因一時所見, 兼擧貢布輸轉之勞, 至於啓聞。 其不計王政之苟且, 後弊之無窮甚矣。 請李友閔罷職。 啓本內辭緣, 勿爲施行。 常時自上有擧動, 則排設次知司鑰, 必告于政院。 而頃日慶會樓下, 宗親駙馬引見時, 司鑰不言于政院, 使政院矇然不知。 其日次知司鑰, 請命詔獄推治。" 答曰: "禮判別無所失, 而論斥不當, 故不允。 近日政院多有不當, 此則非可遞, 故不允。 出仕下書事, 如啓。 吏曹豈至於罷職乎? 不允。 此相換之事,自有舊規。 監司別無所失, 故不允。 司鑰請治之事, 尤爲駭愕。 司鑰豈敢私自傳告於政院乎? 若然, 則下禁府窮極推鞫, 快治後已矣。 且爲人臣者, 又敢私自聞知, 則亦豈無其罪耶? 不允。"
地名: 古阜 (全羅道, 郡)
年: 1591.0

○庚子/戶曹公事, 司瞻寺
                〔司贍寺〕
              奴婢身貢尤甚不納, 江西縣令趙侃, 古阜郡守李崇古, 依受敎罷黜事。
地名: 古阜 (全羅道, 郡)
年: 1593.0

○經略移咨: 大槪, 本國八道之中, 某道、某邑, 倭奴盡數占據; 某道上犯; 某道未犯; 某處某道, 全未入境, 逐一備細, 開寫明白, 咨復施行。 回咨曰: ‘如平安道
              平壤府城ㆍ中和ㆍ祥原等郡, 俱經焚蕩占住。 寧邊ㆍ肅川ㆍ成川ㆍ定州ㆍ安州ㆍ龜城ㆍ朔州ㆍ昌城ㆍ義州ㆍ江界等府鎭、德川ㆍ順川ㆍ熙川ㆍ雲山ㆍ嘉山ㆍ郭山ㆍ宣川ㆍ鐵山ㆍ龍川ㆍ渭原ㆍ碧潼ㆍ博川ㆍ理山ㆍ寧遠ㆍ慈山ㆍ价川等郡、甑山ㆍ咸從ㆍ江西ㆍ永柔ㆍ龍崗ㆍ三和ㆍ順安ㆍ江東ㆍ三登ㆍ陽德ㆍ孟山ㆍ泰川ㆍ殷山等縣, 俱賊未入境。 黃海道
              黃州ㆍ海州ㆍ瑞興ㆍ平山ㆍ豐川等府鎭、鳳山ㆍ谷山ㆍ遂安ㆍ信川ㆍ安岳ㆍ載寧ㆍ白川等郡、新溪ㆍ牛峯ㆍ文化ㆍ松禾ㆍ長淵ㆍ瓮津ㆍ康翎ㆍ殷栗ㆍ江陰ㆍ長連ㆍ兎山等縣, 俱經焚蕩占住。 只延安府一城, 守臣固守, 奮勇拒敵, 賊遂大挫而去。 京畿
              廣州ㆍ驪州ㆍ坡州ㆍ楊州ㆍ水原ㆍ富平ㆍ利川ㆍ仁川ㆍ長湍ㆍ南陽等府鎭、楊根ㆍ豐德ㆍ加平ㆍ安山ㆍ朔寧ㆍ安城ㆍ麻田ㆍ高陽等郡、龍仁ㆍ振威ㆍ永平ㆍ陽川ㆍ金浦ㆍ砥平ㆍ抱川ㆍ積城ㆍ果川ㆍ衿川ㆍ通津ㆍ交河ㆍ漣川ㆍ陰竹ㆍ陽城ㆍ陽智ㆍ竹山等縣, 俱經焚蕩, 亦有占據。 江華ㆍ喬桐等府縣, 俱賊未入境。 江原道
              原州ㆍ淮陽ㆍ襄陽ㆍ春川ㆍ三陟ㆍ江陵ㆍ鐵原等府鎭、通川ㆍ平海ㆍ旌善ㆍ高城ㆍ扞城ㆍ寧越ㆍ平昌ㆍ等郡、金城ㆍ蔚珍ㆍ歙谷ㆍ伊川ㆍ平康ㆍ金化ㆍ狼川ㆍ洪川ㆍ楊口ㆍ橫城ㆍ麟蹄ㆍ安峽等縣, 俱經賊患, 亦有占住。 慶尙道
              慶州ㆍ星州ㆍ安東ㆍ昌原ㆍ金海ㆍ密陽ㆍ善山ㆍ大丘ㆍ東萊等處府鎭、草溪ㆍ蔚山ㆍ梁山ㆍ淸道ㆍ醴泉ㆍ永川ㆍ興海ㆍ金山ㆍ咸安ㆍ陜川等郡、慶山ㆍ固城ㆍ巨濟ㆍ義城ㆍ泗川ㆍ鎭海ㆍ開寧ㆍ三嘉ㆍ高靈ㆍ宜寧ㆍ河陽ㆍ龍宮ㆍ彦陽ㆍ漆原ㆍ仁同ㆍ聞慶ㆍ咸昌ㆍ知禮ㆍ玄風ㆍ軍威ㆍ比安ㆍ義興ㆍ新寧ㆍ靈山ㆍ昌寧ㆍ機張ㆍ熊川等縣, 俱經焚蕩, 占住。 靑松ㆍ寧海等府、榮川ㆍ豐基ㆍ咸陽等郡、南海ㆍ盈德ㆍ居昌ㆍ奉化ㆍ河東ㆍ淸河ㆍ安陰ㆍ丹城ㆍ禮安ㆍ迎日ㆍ長鬐ㆍ眞寶等縣, 俱賊未入境。 只晋州一城, 本鎭官固守拒賊, 斬殺甚衆, 賊遂遁歸。 咸鏡道
              安邊ㆍ德原ㆍ鍾城ㆍ慶興等府鎭、文川ㆍ高原ㆍ三水ㆍ端川等郡、洪原ㆍ利城ㆍ明川等縣, 俱經賊患, 亦有占住去處。 忠淸道
              忠州ㆍ淸州等鎭、淸風ㆍ丹陽ㆍ槐山等郡、文義ㆍ堤川ㆍ懷德ㆍ延豐ㆍ陰城ㆍ淸安ㆍ鎭川ㆍ永春ㆍ報恩ㆍ永同ㆍ黃澗等縣, 俱經焚蕩, 亦有占住。 公州ㆍ洪州等鎭、林川ㆍ泰安ㆍ韓山ㆍ舒川ㆍ沔川ㆍ天安ㆍ瑞山ㆍ沃川ㆍ溫陽等郡、鴻山ㆍ德山ㆍ平澤ㆍ稷山ㆍ定山ㆍ靑陽ㆍ恩津ㆍ懷仁ㆍ鎭岑ㆍ連山ㆍ尼山ㆍ大興ㆍ扶餘ㆍ石城ㆍ庇仁ㆍ藍浦ㆍ結城ㆍ保寧ㆍ海美ㆍ唐津ㆍ新昌ㆍ禮山ㆍ木川ㆍ全義ㆍ燕歧ㆍ靑山ㆍ牙山等縣, 俱賊未入境。 全羅道
              珍山ㆍ錦山等郡, 龍潭ㆍ茂朱等縣, 俱被焚掠外, 羅州ㆍ光州ㆍ南原ㆍ長興ㆍ順天ㆍ潭陽ㆍ濟州等府鎭、寶城ㆍ益山ㆍ古阜ㆍ靈巖ㆍ珍島ㆍ淳昌ㆍ金堤ㆍ礪山ㆍ靈光ㆍ樂安等郡、昌平ㆍ臨陂ㆍ萬頃ㆍ金溝ㆍ綾城ㆍ光陽ㆍ龍安ㆍ咸悅ㆍ扶安ㆍ咸平ㆍ康津ㆍ玉果ㆍ高山ㆍ泰仁ㆍ沃溝ㆍ南平ㆍ興德ㆍ井邑ㆍ高敞ㆍ茂長ㆍ務安ㆍ同福ㆍ和順ㆍ興陽ㆍ海南ㆍ求禮ㆍ谷城ㆍ長城ㆍ珍原ㆍ雲峯ㆍ任實ㆍ長水ㆍ鎭安ㆍ大靜ㆍ旌義等縣, 俱賊未入境。 只全州府一城, 賊至城外, 望見守備完固, 不犯而退。
地名: 古阜 (全羅道, 郡)
年: 1596.0

○司憲府前啓色承旨罷職事。 "近來刑曹, 凡於獄囚, 全不照管, 枷鎖、械杻等事, 一委於胥徒, 使重罪之人, 屢致逃躱, 極爲寒心。 昨見本曹啓辭, 罪人今福, 取招之際, 解枷逃走。 常時禁防之不嚴, 據此可知。 司寇而如此, 何以責獄官之失囚乎? 不職之罪, 不專在於色郞, 而爲堂上者, 不卽具由待罪, 泛然歸罪於郞廳, 無謂亦甚。 請色郞廳罷職, 堂上推考。 古阜郡守尹先正, 自赴任之後, 政委下吏, 凡干差役輕重、刑犾囚放, 皆出於奸吏之手, 民不堪其苦。 且寓接其兄於境內, 官庫之物, 公然輸置。 至於潛奸郡婢, 縱恣無忌, 物議之(謄)
                〔騰〕
              播久矣, 而以善事之故, 至今得保。 如此之人, 不可一日在官, 請命罷職。" 上曰: "依啓。 承旨無情之事, 不可至罷。"
地名: 古阜 (全羅道, 郡)
年: 1628.0

○慶平君
              玏啓曰: "昨日憲府吏卒, 捉囚臣奴。 雖未詳厥由, 不得不仰陳。 伏願特賜矜恤, 削臣職名, 俾得保全。" 上下敎曰: "觀慶平君啓辭, 則憲府之事, 殊甚不當。 問于憲府。" 持平李性源啓曰: "慶平君家, 稱以家婢盜賣珍寶於古阜儒生鄭大吉, 拿致其父晟, 而家産蕩然無遺, 大吉號泣來訴, 故囚治慶平君家奴子矣。" 答曰: "其言未必盡實, 速放其奴。 今後王子家奴子, 切勿輕囚。"
地名: 古阜 (全羅道, 郡)
年: 1662.0

○正言李端夏等啓以: "今年癘疫, 八路同然, 當此方農, 全廢東作, 其在朝家, 所當別樣拯救。 而軍兵等徵布之令, 猶夫平日, 冤苦莫甚, 請令各道, 抄出染病軍兵之類, 當番價布, 從便蠲減, 宣布德意。 且湖南之泰仁、古阜兩邑, 有甲戌量案, 錄以無主之地, 厥後民人, 幾盡起耕, 或父子傳授, 或轉相買賣, 久作自己之物。 而今者新生公主宮奴, 持戶曹關文, 憑勢占奪, 呼冤罔極。 甲戌案中, 雖無主懸錄, 今於數十年耕作之餘, 何可一朝據奪乎。 金溝地, 亦有堤堰儲水處, 監司李泰淵, 新加修築, 民田蒙利者甚多。 而竝爲宮家所侵占, 當此修堤事目申明行會之日, 冒法歛怨, 尤可駭然。 請令該道監司, 囚禁宮奴, 依法科罪。" 答曰: "染病軍人, 令該曹減布事, 依啓。 且堤內起耕事, 該曹有移文內司, 使之禁斷, 而又在於令後耶? 査稟可也。 古阜田事不允。"

○戶曹判書鄭致和: "以泰仁、古阜等地諸宮家冒占之田, 雖是甲戌量案, 無主懸錄之地, 厥後民人, 幾盡起耕, 或父子相傳, 或轉賣他人, 而一朝宮奴持關文, 奪而有之。 金溝地大堤堰貯水之處, 堤下民田, 蒙利甚多, 而宮奴持圖書下去, 將欲開墾堤內。 當此修築堤堰事目申明之日, 蔑法歛怨, 不可不治。 堤堰貯水申明事目, 正月二十八日啓下, 宮家折受文書, 成於同月十五日, 自前堤堰雖陳廢, 宮家例不得折受, 似難以事在令前而置之。 別定剛明差員, 詳細摘奸, 啓聞處置之意。" 粘啓以奏, 上下敎曰: "旣在令前, 謂之申明之日, 似非實狀, 手本旣已關由, 又謂之諸宮家不得折受云者, 先後倒錯, 語意無據。 泰仁、古阜, 則初無査啓之命, 而有所云云, 無非放恣之致, 事甚無據矣。"

○上御熙政堂, 引見大臣及備局諸臣。 鄭太和曰: "各衙門諸宮家船隻定數事, 曾有下敎矣。 司饔院所屬船元定二百隻, 而卽今見存一百五十九隻, 議者以爲二百隻太多, 當減五十隻, 依此定數何如?" 上曰: "此則法典所載, 不必減去。" 太和曰: "諸宮家船隻, 曾已定數, 如內需司明禮宮船隻, 時存之外, 切勿加數事, 亦宜分付。" 上曰唯唯。 太和曰: "湖南御史李䎘狀啓中, 寺奴婢納米自贖者三名, 奴則可贖, 婢與後生, 何可許之? 旣已受價, 勢難還給, 以限己身免役, 施之宜矣。" 上曰: "然。 今後婢則勿許。" 上謂太和曰: "東萊移館, 何以處之。" 對曰: "熊川內地, 不可移設也。" 元斗杓曰: "臣頃上箚薦人, 而只金佐明一人陞擢, 餘皆寂寥, 臣敢更達。" 洪命夏曰: "事體重大, 非有特命, 不敢容易擬望。" 上曰: "惟在該曹着實擧行。" 李浣曰: "各司奴婢, 皆入於諸宮家賜牌, 而甚至旣受之後, 或以丐乞換其代, 或以逃亡徵其代, 此則無前之規也。" 趙復陽曰: "丐乞出代者, 尤極無據, 合有査治之擧。" 上曰: "其規罷之, 始作俑者罪之。" 復陽又曰: "以古阜、泰仁民田事, 有未安之敎, 事係宮家, 外議頗不釋然。" 上曰: "爾不知曲折耶? 臺諫言之可矣。 該曹乃以不問之事, 張皇仰達, 事體何敢如是。" 命夏曰: "復陽辭不達意。 非以鄭致和謂無所失, 放恣之敎未安, 故不敢不縷陳也。" 上不答。 復陽曰: "臺諫以宮庄事, 論啓已久, 而尙不允從, 下情皆懷悶鬱。" 上曰: "臺諫之言非矣, 予豈允從? 不論關文, 外內徒務堅執, 寧有是理。" 斗杓曰: "今之臺諫, 豈解事乎? 若或言之, 徒知發怒而已。" 復陽曰: "臺諫啓辭, 不當於事理, 則當初明白下敎, 分別是非可也。 若一向摧折, 實涉來安。" 上曰: "爾言非矣。 有所敎而見辱, 有何益哉。 其避嫌之辭, 率多不遜, 予何必自取辱哉?" 復陽曰: "此敎未安。 臺啓或不無辭不達意者, 辱之一字, 豈臺諫本意哉?" 上曰: "今之臺諫, 非一字不知之人, 豈有每每辭不達意之理乎?"

○正言朴純、李有相引避退待, 司諫李程處置請遞, 從之。 時臺啓久執古阜、泰仁田土及金堤堰內冒占宮奴治罪事, 純等以爲: ‘宮奴旣持內司公文, 則不必治罪。’ 拔去數行語而連啓, 物議非之故也。

○諫院啓: "今年癘疫, 八路同然。 當此方農, 全廢東作, 其在朝家恤民之道, 所當別樣拯救, 而軍兵等徵布之令, 猶夫平日, 冤苦莫甚。 請令各道, 抄出染病軍兵之類, 當番價布, 從便蠲減, 宣布德意。 且湖南之泰仁、古阜兩邑, 甲戌量案中, 錄以無主者, 厥後民人, 幾盡起耕, 或父子傳授, 或轉相買賣, 久作自己之物。 而今者新生公主宮奴, 持戶曹關文, 憑勢占奪, 呼冤罔極。 甲戌案中, 雖以無主懸錄, 今於數十年耕作之餘, 何可一朝遽奪乎? 金溝地, 亦有堤堰儲水處, 監司李泰淵, 新加修築, 民田蒙利者甚多, 而亦爲宮家所占。 當此堤堰事目申明行會之日, 冒法斂怨, 尤可駭然。 請令該道監司, 囚禁宮奴, 依法科罪。" 上答曰: "染病軍人, 令該曹減布。 堤內起耕事, 査稟泰仁、古阜田事, 不允。"

○戶曹啓: "泰仁、古阜等地, 諸宮家冒占之田, 雖是甲戌量案無主懸錄之地, 厥後民人, 幾盡起耕, 或父子相傳, 或轉賣他人, 而一朝宮奴, 持關文奪而有之。 金溝地大堤堰貯水之處, 民田蒙利甚多, 而宮奴持圖書下去, 將欲開墾於堤內, 當此堤堰事目申明之日, 宮奴之蔑法斂怨。 不可不治。" 上, 下敎曰: "旣在令前, 謂之申明之日, 似非實狀,手本旣已關由戶曹, 而謂之諸宮家不可折受云者, 先後倒錯, 語意無據。 泰仁、古阜, 則初無査啓之命, 而有所云云,無非放恣之致, 殊甚無謂矣。
地名: 古阜 (全羅道, 郡)
年: 1721.0

○憲府
                【持平李廷熽】
              申前啓, 且論: "古阜郡守李震亨, 蠱惑邑妓, 曲循請托, 委任奸鄕, 專管政令。 請削去仕版。 載寧郡守李萬春, 到任以後, 剝民是務, 家在順安, 駄載絡繹。 請罷職不敍。 陽城縣監趙漢緯, 潛奸邑婢, 所言皆從, 田政一任奸吏, 刷價橫斂民結, 春後督糴, 一境騷擾。 請罷其職。" 上竝不從。
地名: 古阜 (全羅道, 郡)
年: 1728.0

○庭鞫。 更推高應良, 刑二次, 應良供: "今二月, 成得夏弟尙夏, 與其黨壯士二人, 來縛臣, 要與同往古阜, 臣隨往。 同往者進士金守宗、進士朴昌漢、進士金昌洙、把摠任震亮等, 而壯士三人爲魁首。 聚往平橋, 則所期會泰仁縣監朴弼顯軍及羅斗冬之壻晋州牧使愼後三軍, 皆不來會, 故仍罷還。 邊山賊之說, 有苗脈。 金守宗家富, 多奴僕, 家在邊山下, 弼顯嘗率五十餘人, 往會守宗家, 弼夢自茂長, 再次率數十人, 乘船往泊于黔毛浦, 會守宗家謀議矣。 謀逆是實。" 處斬, 孥籍如法。
地名: 古阜 (全羅道, 郡)
年: 1802.0

○備局言: "壯勇營撤罷後, 錢、穀、木、布、屯土、軍器、公廨, 區處移屬, 軍兵接濟、戶曹ㆍ內司各衙門奴貢給代措處之方, 各具別單以入。"
                【錢、穀、木、布區處別單, 各項米合二萬三百六十三石, 屬之惠廳, 各項米合六千八百二十三石, 屬之戶曹。 各項太合二千一百六十六石, 屬之惠廳, 各項太合二千六百九十二石, 屬之戶曹。 各項木合二百十五同, 屬之惠廳, 各項木合二百四十同, 屬之戶曹, 各項木合四同, 屬之兵曹, 各項木合二十四同, 屬之訓局。 各項木合二十二同, 屬之禁營, 木八同, 屬之御營, 木二十同, 屬之嶺南。 各項布合二十四同, 屬之戶曹, 各項布合十五同, 屬之兵曹。 各項錢合四千六百兩, 屬之惠廳, 各項錢合二千一百五十五兩, 屬之戶曹, 各項錢合四百五十三兩, 屬之禁營, 各項錢合三百十三兩, 屬之御營, 錢四十四兩, 屬之軍器寺, 各項錢合二千八百八十八兩, 屬之兵曹, 各項錢合一千八百兩, 屬之京畿, 各項錢合一萬四千六百七兩, 屬之海西, 各項錢合六萬五千九百三十八兩, 屬之關西, 各項錢合一萬六千二百十三兩, 屬之湖南, 各項錢合七千六百七十兩, 屬之嶺南, 各項錢合九千六百七十九兩, 屬之湖西, 錢三千兩, 屬之關東, 錢一千兩, 屬之關北, 錢九千兩, 屬之廣州。 別庫所管及餉色還穀仍分, 取耗秩, 各項租合六萬三千六百十五石, 小米一百十一石, 屬之京畿。 各項小米合一萬四千石, 屬之關西, 小米九百石, 屬之海西, 大、小米合一千一百九十四石, 屬之湖西, 各項米合二百八十六石, 屬之湖南, 米四千石, 屬之嶺南, 各項米合三千五百石, 屬之關東。 拜峯米二千七百石、租二千石, 鷺梁還米一千二十石, 古城還米一千石、租三千二百二十八石, 屬之各該鎭。 屯土區處秩, 扶安屯、古阜屯、固城屯、金海屯、昌原屯、橫城屯、洪州屯屬之廣州, 於支屯屬之御營, 振威屯、陰竹屯、漣川屯、始興屯屬之均廳。 鳳山屯、黃州屯、甕津屯、安州屯、傳川屯、長興屯、定州屯、振威屯、高陽屯、金浦屯、砥平屯、楊根屯、加平屯、箭串菜田稅、興德洞圃田稅、桃渚洞圃田稅、鷰谷寺白紙, 屬之內司。 水原屯、安山屯、始興屯、龍仁屯, 屬之水原府。 長淵屯、廣州屯、嘉山屯、古城屯、永柔屯、公州屯、伊川屯、龍岡屯、陰竹屯、坡州屯屬之均廳。 果川屯屬之鷺梁鎭, 拜峯屯屬之該牧官。 外別庫所管柳川、平山、信川屯稅, 長水寺稅修城庫所管大有屯, 賭地租, 莞千庫所管火巢內稅, 連山屯稅, 平薪屯稅穀, 牙兵收布七百同, 以上本是五營所管, 仍屬之水原府。】
地名: 古阜 (全羅道, 郡)
年: 1814.0

○禮曹, 以各式年京外忠、孝、烈狀報政府, 分等抄啓。 忠臣旌閭秩。
                【京居故學生李興植, 辛未西賊時, 從其兄祜植, 郭山任所及賊突入奮罵遇害。】
              孝子旌閭秩。
                【京居故府使沈養之, 故庶尹丁志德, 故良人池道榮, 故副正申韺, 故都正黃運祚, 贈敎官李復運, 故學生韓光益, 故童蒙愼根秀, 水原府故正言崔道文, 故進士崔受復, 積城庶人李厚孫, 鎭岑故士人柳東爀, 全州故士人趙大壽, 延安故官奴李昌梅, 安邊故學生柳仁淸, 咸興故學生朱欽烈。】
              孝婦旌閭秩。
                【豐川閑良朴震杓母崔姓, 原州故業儒李童錫妻金氏。】
              烈女旌閭秩。
                【京居故士人申錫殷妻愼氏, 故士人沈宅模妻李氏, 故將仕郞朴敬植妻郭氏, 故學生李明誠妻韓氏, 故學生趙旭永妻洪氏, 故出身徐命俊妻金姓, 故學生李羲龜妻兪氏, 故學生南秉憲妻徐氏, 故通德郞鄭昇燠妻李氏, 士人愼師一妻元氏, 故學生許晩妻李氏, 士人權仁壽妻李氏, 故學生尹佐烈妻李氏, 開城府故士人林景立妻朴氏, 故副司果劉順龍妻張氏, 水原府故下吏羅繼述妻朴姓, 故旗牌官朴奎淵妻兪姓, 始興故學生柳最寅妻金氏, 永平故學生金學禮妻成氏, 陽川故士人權攸妻丁氏, 公州贈參判崔相奎妻文氏, 淸安故士人洪在範妻金氏, 天安故良人白東齊妻崔姓, 臨陂故士人趙益淳妻金氏, 金堤故士人李晩得妻朴氏, 光州故閑良吳次培妻白姓, 法聖故閑良宋允之妻朴姓, 古阜故士人李始采妻柳氏, 大丘故士人李咸厚妻尹氏, 永川故良人朴千億妻崔姓, 聞慶故士人鄭渭妻申氏, 英陽故士人李壽延妻李氏, 居昌故士人卞東賢妻李氏, 靈山故學生裵允徽妻權氏, 昌原故業儒朴擎天妻裵氏, 慶州故士人崔宗白妻鄭氏, 楊口故學生鄭橒厦妻朴氏, 洪川故士人閔建洙妾李姓, 安峽故學生李㫼妻李氏, 春川故士人崔瑞妻李氏, 海州故士人李尙祖妻梁氏, 黃州故士人安得濟妻金氏, 瑞興故閑良嚴東延妻吳姓, 義州故士人白允希妻趙氏, 成川故學生金大白妻金氏, 故學生洪尙一妻朴氏, 順川故學生李昌國妻金氏, 嘉山故學生金仁識妻吳氏, 安北兵營吏金錫履妻金氏, 厚州鄕人元光華妻姜氏, 鏡城故學生玄啇枻妻鄭氏。】
              孝女旌閭秩。
                【大丘故士人李咸厚兩女兒。】
              忠臣贈職秩。
                【居昌故監務李智活, 端宗遜位, 棄官自靖者也。 溫陽故士人姜玳, 戊申逆變, 倡義討賊者也。 晋州故義兵將許國柱, 倭變倡義入守晋陽者也。 慶州故奉事白
                  以昭, 倭變倡義丁酉戰亡者也。 慶山故參議張夢紀, 倭變倡義殉節於唐橋之戰者也。】
              孝子贈職秩。
                【京居故通德郞金義集, 故學生尹恒東、李羲龜、南鏽, 水原府故士人金星烈, 開城府故士人韓道奕、禹得龍, 富平故衛率南淵, 洪陽故進士李彪, 藍浦故通德郞李基商, 報恩故僉知黃遇河, 故士人宋保相, 沃川故士人鄭利濟, 鎭岑故士人李乘, 牙山故士人朴履和, 長興故士人趙碩泰, 全州故郡守李汝忠, 興陽故士人秦聖夏, 羅州故士人羅尙紀, 彦陽故進士徐錫麟, 金山故士人曺世龍, 安義故學生愼守沉、知禮故學生李衒績, 晋州故學生鄭鉉毅, 安東故生員申光集, 平海故士人黃命圭, 洪川故士人閔光魯、閔百珍, 春川故學生韓德祚, 海州故士人金百源, 長淵故士人白鴻儀。】
地名: 古阜 (全羅道, 郡)
年: 1832.0

○禮曹, 以各式年京外忠、孝、烈狀報政府分等抄啓。 孝子旌閭秩。
                【京居故奉事金載健, 故學生尹滋榮, 水原府故嘉崔一晃, 開城府故進士全聖賓, 故武及第文基永, 故士人文尙穆、李瀁春, 公州故府使閔鎭綱, 鴻山故士人康世郁, 燕歧故士人柳始采, 谷城故士人安孝天, 咸平故士人安鳳胤, 全州故士人崔性全, 善山故嘉善姜允河, 安東故進士金正根, 三嘉故士人金時卿, 橫城故士人徐繼聖, 兔山故學生朴泰謙, 白川贈參議李益采, 平山故學生徐景裕, 平壤故士人金得南, 其弟得昌, 咸興故學生朴尙裕, 故五衛將李光福, 慶興閑良鄭陞九, 安邊故士人崔鎭弘。】
              孝女旌閭秩。
                【南平故士人吳柱學女十二歲兒。】
              孝婦旌閭秩
                【京居故校理李允謙妻趙氏, 春川故士人林壽崗妻金氏, 海州故士人吳載顯妻李氏。】
              烈女旌閭秩
                【京居故通德郞許澍妻柳氏, 故及第申弼朝妻李氏, 故士人李寅衡妻林氏, 故學生柳昶妻李氏, 故學生蔡東秀妻權氏, 故輔德李敬參妻申氏, 故學生金履休妻李氏, 故進士李鍾九妻南氏, 水原府故士人宋洛秀妻鄭氏, 江華府故劉聖弼妻李氏, 開城府故士人林挺㠎妻林氏, 故學生高命巖妻金氏, 故士人張漸秀妻李氏, 牙兵崔重玉妻裵姓, 高陽故士人兪益煥妻李氏, 故士人鄭遂觀妻李氏, 龍仁良人崔在寬妻金姓, 金浦故學生梁鍾五妻安氏, 始興故學生張錫泰妻李氏, 永平故士人金義孝妻李氏, 南陽故士人尹惟懋妻洪氏, 安山故士人李昹永妻柳氏, 長湍故士人朴壽泓妻黃氏, 竹山故士人崔學周妻權氏, 公州故士人李晶遠妻吳氏, 故生員韓得衍妻朴氏, 西原故士人宋一琦妻鄭氏, 洪州故士人李鵬浩妻金氏, 槐山故士人李獻圭妻朴氏, 牙山故學生金昌漢妻姜氏, 光州故士人朴性立妻李氏, 古阜故士人金允文妻李氏, 故士人李文邦妻盧氏, 故士人金瓚榮妻宋氏, 同福故貢生吳時炫妻金姓, 扶安故士人金豐夏妻朴氏, 泰仁故士人金道益妻權氏, 高山故士人鞠致權妻任氏, 南平故士人吳柱學妻金氏, 羅州故士人鄭榮裕妻廉氏, 綾州故士人裵舜祐妻吳氏, 安義故士人林翰臣妻朴氏, 咸陽贈參判權壽龍妻姜氏, 慶州故士人金聲極妻孫氏, 晋州故士人曺玧妻李氏, 大丘故鄕吏李恒彦妻洪姓, 故士人鄭匡一妻宋氏, 善山故業儒朴元澤妻朴姓, 三嘉故士人金時卿妻鄭氏, 禮安故士人李晩徽妻李氏, 安東故鄕吏金昌裕妻徐姓, 狼川故閑良張豐薰妻朴姓, 平海故幼學南泰陽妻車氏, 洪川故士人朴潤亨妻朴氏, 故學生李根鳳妻宋氏, 橫城故士人徐繼聖妻盧氏, 贈參議徐禮元未筓女, 故士人鄭俊濟妻金氏, 原州故士人崔允濟妻李氏, 黃岡故士人洪泰奎妻趙氏, 故士人趙錫瑨妻安氏, 谷山故士人金璘錫妻孫氏, 海州故士人申在一妻金氏, 故士人李時龍妻鄭氏, 故士人全時潤妻金氏, 江界故良人李泰龍妻朴姓, 義州故士人李大洽妻韓氏, 故士人獨孤籌妻崔氏, 泰川故士人金圭佰妻白氏, 价川故士人金利徵妻金氏, 平壤故士人朴道常妻李氏, 成川故士人李黯錫妻張氏, 德源故士人康履琥妻鄭氏, 北靑故學生鄭泰邦妻安氏, 穩城故良人金景佐妻張姓, 安邊閑良申益愼妻李姓, 故士人崔鎭弘妻鄭氏, 咸陽故士人朴昌建妻金氏, 厚州故士人許任妻崔氏, 洪原故士人金允恒妻姜氏。】
              節婦旌閭秩
                【益山故士人蘇全妻閔氏, 慈山
                  朴氏女。】
              忠婢旌閭秩
                【三陟私婢昌分。】
              忠臣贈職秩。
                【蔚山故通政李應春, 其子故訓鍊正承金, 倭變時父子倡義, 應春戰死於開雲浦, 承金多効功績者也。 三嘉故副正金蘭孫, 倭變時倡義戰死於鳳城山下。 梁山故學生鄭好仁
                  倭變時, 入聖廟抱五聖位板而出, 因被俘, 在獄九年終不屈老也。】
              孝子贈職秩
                【京居故僉知崔尙裕, 開城府故士人韓泰鎭、洪禹績、全氣大、韓敬儀, 陽城故學生徐命埰, 麻田故進士鄭贇, 陽智故學生高履明, 加平故學生朴廵, 龍仁故學生吳命喆, 驪州故參奉具圭錫, 長湍故士人李德潤, 安城故士人兪漢佑, 溫陽故士人金命性, 文義故士人金秋鎭, 燕跂故士人柳始明, 天安故士人李弼亨, 韓山故通德郞閔鈺, 其子故士人深, 木川故士人柳疇錫, 靈光故士人辛錫, 南原故學生李文冑, 古阜故士人金道器, 萬頃故士人任命恒, 故進士南宮&#x255AD;, 金堤故士人趙裕德, 長城故士人邊相賢, 全州故部將李馨遠, 故士人金運德, 安東故士人金始器, 故將仕郞申晫, 安義故士人林翰臣, 河陽故士人裵爾仁, 晋州故士人曺命勲, 尙州故學生成泰柱, 金山故處士李議峻, 春川故士人林壽崗, 原州故學生李漢傑, 海州故士人朴瑞東, 金川故士人沈景之, 長淵故學生姜翊周。】
地名: 靈岩 (全羅道, 郡)
年: 1602.0

○癸未/備邊司啓曰: "大臣受命專制, 擔當南事, 其於謀猷籌畫, 實非偶然。 凡所建白, 必許施行,乃可以展布四體, 而責望後效。 全羅道舟師所屬二十四官內, 拈出茂長、靈光、咸平、務安、靈岩、海南、珍島、康津、長興、興陽、寶城、樂安、順天等十三官, 除觀象監、軍器寺、司宰監、長興庫四司貢物, 專責海防事, 上年八月, 在南邊狀啓, 而未蒙准許, 今更陳箚, 至以爲此猶未減, 則更到邊上, 無地着手云。 其情可想。 特令依前狀啓, 蠲減施行宜當。 至於十三邑內奴, 許補缺伍, 特下哀痛惻怛之敎。 令各邑兩班, 各出其奴, 添補射格, 則亦出於虞危之至情。 使人心感動, 必有其機, 唯在自上裁處。 大槪此非永定軍伍之比, 姑待數年云, 則數年之內, 不得收貢, 其所損不甚大段, 而所益必不貲矣。 籍軍事所陳, 果協時宜。 (令)
                〔今〕
              與各道監司相議, 隨便善處, 期於成籍。 兩南海陣設科試取, 則前於再箚, 已爲蒙允, 惟在該曹稟定事目而已, 戰亡孤兒, 亦令各道, 小名成冊上送後, 隨材錄用, 不及仕路者, 亦許別樣處置, 以聳動觀感, 則他日責以大義, 不無所益。 前項各件, 竝令捧承傳施行爲當。 且於末端應時陳戒之辭, 益見忠款。 亦須自上, 另爲留念, 時賜省覽, 則必有補益之事。 惶恐敢啓。" 傳曰: "當爲留念。 十三邑內奴格軍事, 姑限今年爲之, 婢則出米助糧事。"
地名: 靈岩 (全羅道, 郡)
年: 1620.0

○傳曰: "內司奴婢身貢, 累年不納, 羅州、靈岩、海南、康津守令, 爲先推考, 依先朝例, 各邑守令, 一一畢納後, 解由憑考事, 令該曹着實擧行。"
地名: 靈光 (全羅道, 郡)
年: 1425.0

○刑曹啓: "靈光囚婢性德, 與奸夫亡龍謀殺元夫金德生, 律該陵遲, 亡龍律該處斬。" 從之。
地名: 靈光 (全羅道, 郡)
年: 1427.0

○刑曹啓: "私奴金奉, 强奸十一歲女, 靈光囚劉仁, 毆殺人, 律該皆絞。" 從之。
地名: 靈光 (全羅道, 郡)
年: 1440.0

○丁巳/刑曹啓: "開城府囚私奴今音同三犯竊盜; 京畿
              陰竹囚良女同伊蹴殺龍伊, 請皆依律處絞。 黃海道
              江陰囚羅貴奉, 與奸婦謀殺本夫; 全羅道
              靈光囚私奴上左歐殺良人金觀音, 請皆依律處斬。" 皆從之。
地名: 靈光 (全羅道, 郡)
年: 1457.0

○傳旨刑曹曰: "靈光永屬婢仲非, 賜都承旨曺錫文, 延安永屬婢德非、古阜永屬婢召史, 賜右議政姜孟卿; 昆陽永屬婢莫今, 賜雲城府院君
              朴從愚; 任實永屬婢心水, 賜領中樞院事尹師路; 平壤永屬婢性德、梁玉妹厚存, 賜坡平君
              尹巖; 安邊永屬婢於應伊、濟州永屬婢栢州, 賜花川君
              權恭; 靈光永屬婢松伊, 賜前判中樞院事李季甸; 稷山永屬婢梅花、李石貞妾女小非, 賜判中樞院事李澄石; 玉果永屬婢春月、成勝妾女性今, 賜左贊成申叔舟; 咸興永屬婢銀非, 賜右贊成黃守身, 文化永屬婢玉今、友直女子無心, 賜判中樞院事權擥; 李澄玉妾女哲今, 賜判書韓明澮, 靈光永屬婢玉京, 賜判書權蹲; 忠州永屬婢未致, 賜判書洪達孫; 閔伸妾女玉眞, 賜知中樞院事朴薑; 高山永屬婢欣加伊、李老女諫非, 賜都節制使楊汀; 永興永屬婢矢靡他、梁玉妹閑存, 賜都節制使洪允成; 咸安永屬婢小非、成勝妾女玉童, 賜判書朴元亨, 吉州永屬婢寶今、金尙忠女子尙非, 賜參判具致寬; 大興永屬婢於屯、李老女子李非, 賜前大司憲崔恒; 珍島永屬婢召史、趙完珪妾女玉今, 賜判內侍府事田畇; 錦山永屬婢召史, 賜前提學尹士昀; 權自愼妾女未致, 賜府尹柳洙; 吉州永屬婢定非、兪應孚妾女還生, 賜同知中樞院事奉石柱; 雲峯永屬婢奇德、李末生女子石非, 賜府尹康袞, 牙山永屬婢寶德, 賜都節制使柳河; 康津永屬婢若非, 賜觀察使元孝然; 蔚山永屬婢欣德, 賜中樞崔濡; 全州永屬婢漢非, 賜參判黃孝源; 金海永屬婢祿只, 賜左承旨尹子雲; 結城永屬婢於屯, 賜右承旨韓繼美; 權策妹召史, 賜參議曺孝門; 長連永屬婢延香, 賜右副承旨金礩; 博川永屬婢者斤伊, 賜參議權愷; 江界永屬婢全伊, 賜提學鄭守忠; 婢順非, 賜上護軍柳溆; 南原永屬婢吳非, 賜判事柳泗; 金堤永屬婢內隱非, 賜大護軍安慶孫; 泗川永屬婢永老, 賜上護軍趙得霖; 錦山永屬婢小斤伊, 賜副正洪順孫; 眞寶永屬婢春伊, 賜節制使郭連城, 康津永屬婢內隱伊, 賜前護軍崔潤。"
地名: 靈光 (全羅道, 郡)
年: 1472.0

○刑曹三覆啓: "泰仁囚白丁李得戒殺人强盜罪、羅州囚良人金存、姜今劫姜習等家强盜罪、靈光囚私奴朴明劫李奉家强盜罪, 竝律該斬不待時, 依受敎, 妻子永屬邊邑奴婢。 金堤囚白丁李刈沙里、成萬乙珍、今音同等成群劫奪吳永壽家牛罪, 依受敎, 斬待時。" 皆從之。

○戶曹啓: "前承傳敎: ‘自今諸道田稅, 勿委守令, 擇諳練朝官, 兼帶戶曹郞廳職銜, 臨時發遣監納。’ 臣等參酌已前受敎, 可行節目錄啓。 一, 諸邑田稅, 正月晦日內畢納, 隨卽載船, 畢載日時及限內未納人名啓聞, 令所在官給狀, 京倉直納。 一, 貢吏或侵漁納者, 或高重斗量, 或與納戶相議, 先於本家潛受其賂, 到浦所以餘剩充數, 其姦莫甚。 許人陳告, 犯者全家徙邊, 告者以犯人財産給賞。 一, 浦所近處興利人一禁, 其犯禁之物入官, 論罪後, 殘驛吏定屬, 許接人, 亦以制書有違律論斷。 一, 敬差官不能制御貢吏, 使之恣行者, 罷黜; 所在守令及敬差官, 容留興利人不擧者, 以制書有違律論斷。 一, 納者到有先後, 執吏受贈, 不依次序, 致令先到者久留, 其弊不貲。 犯者計贓論罪後, 殘驛吏定屬, 受贈之物入官; 不能檢擧敬差官, 依律論罪。 一, 游女依接浦所, 而貢吏不之禁者, 屬殘驛吏; 游女, 良人屬殘邑婢, 賤人決罪後還本, 切隣保授, 禁其出入, 違者論罪。 本主知情, 故縱暗受日貢、月貢, 以爲利者重論, 其婢屬殘邑婢。 一, 僧人多投接浦所, 交結貢吏作弊, 須摘發啓聞論罪, 屬殘邑奴。 一, 敬差官所率伴倘、陪吏作弊者, 許人陳告, 依律論罪, 重者殘驛吏定屬。 一, 榮山城
              法聖浦敬差官, 其所在羅州、靈光官易以供饋; 德城倉, 所在咸悅, 官最彫殘, 敬差官用倉穀供饋。 一, 漕卒多以殘劣貧寒者抄定, 不堪其役, 甚未便。 今後擇富實人抄定, 其守令有違者罷黜, 不能檢擧, 海運判官幷重論。 一, 納稅遲緩, 非徒罪在守令, 全在觀察使督責陵夷, 若限內未納者多, 則竝論觀察使。" 從之。
地名: 靈光 (全羅道, 郡)
年: 1515.0

○丁未/柳洵議: "國家凡郡邑有人吏陵辱守宰, 或有叛邑者, 其邑或革罷、或降號, 以爲懲惡之典, 臣常以爲不可。 何也, 其革罷者, 則人吏、奴婢, 竝割屬他邑, 遠處就役, 轉徙流離, 蕩盡産業, 無以爲生, 陳訴嗷嗷, 國家不得不從其願, 許令復舊。 一革一復, 政令紛雜, 革復之際, 爲弊亦多。 其降號者, 則今就靈光論之, 靈光爲郡, 地大民衆, 且居瀕海魚鹽之地。 其民興販爲業, 爭相詭詐, 須以多經歷、習吏治者, 爲之守宰, 乃克臨制, 今致離叛, 適擇守非人耳。 若又降爲縣令, 則資歷輕淺, 不曉政術者爲之。 凡諸官務, 必委諸吏手, 民心益不服, 變詐日增, 終至於不可爲。 如光山之復爲光州, 然後乃可, 或降或復, 徒爲多事而已。 豈但靈光? 他亦類是。 臣歷觀史籍, 以其地有叛亂, 而降革者, 未之見也。 李祐叛於靑齊, 而齊州都督無革焉; 王則亂於貝州, 而以恩州改名, 無降號。 大者猶然, 小者可知。 臣意以謂, 凡有謀罷邑守, 誘脅其下, 擧邑離叛者, 漸不可長。 首唱之人, 雖用重典治之, 未爲不可, 其同情爲亂者, 自可用全家徙邊之法, 亦足爲懲惡之典也。 降革之事, 勿復擧行, 似爲當理, 然愚淺所見, 未敢必以爲是, 乞下朝廷, 廣議施行。" 金應箕、李繼孟、南袞議同。 金詮議: "人吏叛邑, 非郡邑之罪, 或因此廢革, 或降號, 誠以非常之變, 不可苟容, 示朝廷震動之意, 使一道人心, 知有截然不可犯之大閑耳。 靈光之變, 與甑山一般, 甑山已降號, 依右例爲當。" 傳曰: "領議政之議甚當, 故不議朝廷, 而直用其議耳。"
地名: 靈光 (全羅道, 郡)
年: 1516.0

○戊申/御朝講。 臺諫啓(忌晨齋)
                〔忌辰齋〕
              、內需司長利及柳湄、崔沆等事; 參贊官成雲、侍讀官申光漢亦請罷(忌晨齋)
                〔忌辰齋〕
              及長利事, 皆不允。 上曰: "近因旱氣, 外方猶未得耕種云, 良用軫念。 旱氣如此, 獄訟及年壯處女婚姻失時, 此足致災。 近日揀擇處女, 其禁婚者已矣, 許婚者則當速令婚嫁, 使不失時。 此, 法司當糾察者也。" 鄭光弼曰: "地震, 臣未嘗聞, 臣曚然在位, 不能察國之大事, 天災之作, 皆臣庸劣之所致也。 臣意以爲, 今時有何怨咨之人, 而致此歟? 聞, 南原、長興、靈光等處, 軍籍皆虛張其數, 耗減太半, 如軍士保人, 正月徵其番價, 而四月亦如之, 故自不得不至於耗減。 雖軍籍已成, 然皆非實數, 冒占隱漏者必多矣。 當遣剛明官, 搜括隱丁, 何如? 全羅道有餘丁之邑, 雖曰多矣, 無餘丁者亦多, 當速括出隱丁。 且選上事, 雖朝士, 亦皆厚徵其價, 至於十匹, 如此不已, 則必無復餘民矣。 此, 刑曹所當定價分給, 而乃不奉法, 使各自徵, 一人一朔之價, 多至於十匹, 何以堪支乎? 有一推刷敬差官謂臣曰: ‘口數生産太減, 在乙巳年, 二萬二千餘, 今則爲一萬二千餘人。’ 臣意以爲, 生産、物故, 可爲相半, 物故雖多, 豈有減半之理乎? 慶尙道比他道尤甚, 其民尤苦之, 人丁益少, 設使流移者居多, 未必如是之耗減也。 三分中無一二分, 必有所以然者矣。 近聞, 外方兩班人等, 冒占良民及公賤, 爲己之私者多。 大抵非宗室、貴族, 則其奴婢必不多矣。 外方兩班之富者, 一朝多得奴婢, 必有詐術, 可一搜括, 使隱丁畢就其役。"